**Eesti Idapartnerluse Keskus** (lühend EIPK) oli Eesti sihtasutus, mis tegeles idapartnerlusega seonduvaga.

1. jaanuaril 2011 loodi Eesti Diplomaatide Kooli (EDK) ja Eesti Välisministeeriumi koostöös Eesti Idapartnerluse Keskus (EIPK). Keskust rahastati nii Välisministeeriumi arengukoostöö vahenditest kui ka mitmepoolsetest koostööprogrammidest samameelsete doonoritega. 

EIPK korraldas eelkõige idapartnerluse (IP) partnerriikide keskmise ja vanema astme ametnikele suunatud koolitusi, tugevdamaks nende riikide haldussuutlikkust ja võimekust teha koostööd Euroopa Liiduga. Sihtasutus pakkus IP partnerriikide noortele diplomaatidele, riigiametnikele, kodanikuühenduste ja meediaesindajatele koolitusi ning korraldas idapartnerlust ja selle partnerriike puudutavaid uuringuid, seminare, ümarlaudu ja konverentse.

2015. aasta novembris registreeriti EIPK eraldiseisva sihtasutusena. 2016. aasta oktoobrist 2019. aastani juhtis Eesti Idapartnerluse Keskuse Sihtasutust Välisministeeriumi Idapartnerluse erivolitustega diplomaatiline esindaja Jaan Reinhold. 2019. aastast kuni selle sulgemiseni juhtis sihtasutust diplomaat Gert Antsu.

2017. aasta Eesti Euroopa Liidu Nõukogus eesistumise raames oli EIPK peakorraldajaks Tallinnas toimuvatele Idapartnerluse tippkohtumist toetavatele konverentsidele, milleks oli Idapartnerluse Vabakonna konverents (25.–27. oktoobril), Idapartnerluse Ärifoorum (26.–27. oktoobril) ja e-Partnerluse konverents (4. oktoobril). Kõik eelnimetatud üritused toimusid kaaskorraldusel Euroopa Komisjoniga, kaasatud olid ka Eesti vabakonna organisatsioonid, EAS, EKTK, E-Riigi Akadeemia ja teised. Kokku osales eelnimetatud konverentsidel üle tuhande osaleja EL ja partnerriikidest.[*viide?*]

Eelnimetatuist oli Idapartnerluse Ärifoorum üks suurima osavõtjate arvuga eesistumis-üritusi, kus osales üle 550 ettevõtja ja äriorganisatsioonide esindaja. Ärifoorumi raames toimus üle 500 B2B-kohtumise ja äridelegatsioonide visiidid Tartusse ja Ida-Virumaale. 2017. aasta Idapartnerluse tippkohtumine toimus 24. novembril Brüsselis.

Eesti Idapartnerluse Keskus oli algatanud ka idapartnerluse aastakonverentside traditsiooni, mille peamiseks eesmärgiks on päevakajaliste idapartnerluse poliitikat mõjutavate teemade tutvustamine Eestis, kaasates aruteludesse ka tunnustatud rahvusvahelisi eksperte, diplomaate ja arvamusliidreid EL ja idapartnerluse riikidest ning ka väljastpoolt. Nimetatud konverentsid on kindlustanud endale koha idapartnerluse iga-aastases tegevuskalendris ja huvi sellel osalemise vastu on aasta-aastalt suurenenud. 2018. aasta märtsis Tallinnas toimunud viiendal idapartnerluse aastakonverentsil osales kokku 213 delegaati. Konverentsi peakorraldaja oli Eesti Idapartnerluse Keskus ning seda rahastati Eesti arengukoostöö vahenditest. 

Sihtasutus kustutati registrist 30. juulil 2021.

Viited
------

1. ↑  "Organisatsioon". *Eesti Diplomaatide Kool*. Vaadatud 14. jaanuaril 2024.
2. ↑  "Visioon ja eesmärgid". *EIPK*. 30. august 2017. Originaali arhiivikoopia seisuga 30. detsember 2020. Vaadatud 14. jaanuaril 2024.
3. ↑  Eesti alaline esindaja IRENA juures Jaan Reinhold andis üle volikirja
4. ↑  "Eesti Idapartnerluse Keskuse uueks juhiks saab Gert Antsu". *Postimees*. BNS. 30. juuli 2019. Vaadatud 14. jaanuaril 2024.
5. ↑  "Jüri Ratas: idapartnerluse keskus on unikaalne välispoliitiline instrument". *Delfi*. 26. aprill 2017. Vaadatud 14. jaanuaril 2024.
6. ↑  Reinhold, Jaan (28. november 2017). "Milline on olnud Idapartnerluse hooaeg". *ICDS*. Vaadatud 14. jaanuaril 2024.
7. ↑  "Idapartnerluse ärifoorum toob Eestisse üle 450 võimaliku äripartneri". *EASi ja KredExi ühendasutus*. 24. oktoober 2017. Vaadatud 14. jaanuaril 2024.
8. ↑  "Idapartnerluse riikide küberturvalisuse ja e-demokraatia uuring". *E-riigi Akadeemia*. Vaadatud 14. jaanuaril 2024.
9. ↑  "EASi juhatuse esimees: Eesti võiks idapartnerluse riikide ettevõtjatele olla värav Euroopa Liidu turule". *EASi ja KredExi ühendasutus*. 27. oktoober 2017. Vaadatud 14. jaanuaril 2024.
10. ↑  "Idapartnerluse tippkohtumine, 24. november 2017". *Euroopa Ülemkogu*. Vaadatud 14. jaanuaril 2024.
11. ↑  "Idapartnerluse perspektiividest". *uudiskiri.etag.ee*. 7. märts 2018. Vaadatud 14. jaanuaril 2024.
12. ↑  "Sihtasutus Eesti Idapartnerluse Keskus". *e-Äriregister*. Vaadatud 14. jaanuaril 2024.

Välislingid
-----------

* Koduleht[*kõdulink*] (arhiivikoopia seisuga 2022-01-23)